Hrvatska radio televizija danas je objavila TV-prilog o hrvatskoj predsjednici Kolindi Grabar-Kitarović koja je u Zadru posjetila štand na Narodnom trgu gdje se prikupljaju potpisi za njezinu predsjedničku kandidaturu u novom mandatu.

Kamere HRT-a pratile su predsjednicu kako se pozdravlja s građanima. Jedan je muškarac u tom trenutku predsjednicu potapšao dlanom po ramenu na što je, razumljivo, ekspresno reagirala njezina tjelohraniteljica. Odmah je uklonila muškarčevu ruku, a predsjednica se potom nastavila pozdravljati s drugima. Realno se stvar ne čini spornom, no mnogi su građani na društvenim mrežama komentirali kako je reakcija tjelohraniteljice bila pretjerana. Pa je vjerojatno netko procijenio – možda najbolje da video nestane.

Nije na Facebooku, nije se dogodilo

Video te situacije HRT je objavio na svojem Facebook kanalu, što je prenijela većina hrvatskih medija. I ništa tu ne bi bilo sporno da nešto kasnije, u potpuno neshvatljivom raspletu, ekipa s Prisavlja nije odlučila video nezgodne situacije izbrisati s društvenih mreža.

Nazvali smo komunikacije HRT-a, kako bi smo pitali zašto je snimka incidenta nestala s Facebook stranice.

Službenica koja se javila odgovorila nam je upit o tome trebamo poslati mailom, i izdiktirala e-mail adresu koju je moguće pronaći u kontaktima HRT-a. Kada smo inzistirali da pitanje nekome postavimo telefonski, odgovorila nam je da to nije moguće, dodavši da je postavljanje pitanja mailom uobičajena procedura. Stoga, kad dobijemo odgovor na naš e-mail upit, objavit ćemo ga.